সৈয়দ আবুল হোসেন দাবি করেন, দেশীয় স্বার্থান্বেষী মহলের মিথ্যা অভিযোগ, নামে-বেনামে চিঠি এবং এ মিথ্যা অভিযোগ যাচাই না করে তা আমলে নিয়ে বিশ্বব্যাংকের আগাম দুর্নীতির আশঙ্কা প্রকাশ এবং এ নিয়ে দেশের কতিপয় পত্রিকার অতিশয় বাড়াবাড়ি, কার্টুন প্রকাশ, সম্পাদকীয়, উপ-সম্পাদকীয় ও প্রবন্ধ লিখে পদ্মা সেতুর বিষয়ে বর্তমান পরিস্থিতির সৃষ্টি করা হয়েছে। পদ্মা সেতু প্রকল্প বাস্তবায়নে মূলত কতিপয় মিডিয়া সংকট তৈরি করেছে। বিশেষ করে, কতিপয় পত্রিকার পরিকল্পিত ও উদ্দেশ্যমূলক পুনঃপুন মিথ্যা প্রচারণা সত্যকে মিথ্যার মোড়কে ঢেকে দিয়েছে। এছাড়া, কতিপয় পত্র-পত্রিকার অসত্য লেখা এবং এ নিয়ে মধ্যরাতে টকশো-তে আলোচনা- পরিকল্পিত মিথ্যা অভিযোগকে সর্বত্র ছড়িয়ে দিয়েছে। এ মিথ্যা প্রচারণা বিশ্বব্যাংক ও জনমনে বিভ্রান্তি সৃষ্টি করেছে। জনৈক বিশিষ্ট সাংবাদিক আমাকে অবহিত করেছিলেন, পদ্মা সেতুর বিষয় নিয়ে কানাডার আদালতে যে শুনানি হয়েছে তাতে ১০০০ পৃষ্ঠার পুলিশ রিপোর্টে আমার বিরুদ্ধে বিভিন্ন সময়ে যেসব অসত্য ও ভিত্তিহীন প্রতিবেদন দেশীয় পত্রিকায় প্রকাশিত হয়েছে সেসব বাংলা পত্রিকার সংবাদ ইংরেজি অনুবাদ করে ও ইংরেজি পত্রিকার কাটিংসহ অন্তর্ভুক্ত করা হয়েছে। বর্তমান ও পরবর্তী জেনারেশনের কাছে এসব অপপ্রচার বিভ্রান্তি সৃষ্টি করেছে এবং করবে। অথচ এসব তথ্য ও প্রচারণা সর্বৈব মিথ্যা ও ষড়যন্ত্রের নামান্তর । যেখানে কোনো ঠিকাদার নিয়োগ হয়নি, বিশ্বব্যাংকের কোনো অর্থ ছাড় হয়নি- সেখানে কোনো ষড়ন্ত্রের আশঙ্কা খোঁজা কতটুকু যুক্তিযুক্ত। প্রবাদ আছে, অসত্য খবর দ্রুত ছড়ায় এবং মানুষ সহজে তা বিশ্বাস করে। আমি জোর দিয়ে বলতে চাই, আমি পদ্মা সেতু নির্মাণে কোনো ধরনের অনিয়ম ও অবৈধ কাজ করিনি। অথচ কতিপয় মিডিয়া বা মিডিয়াবাজ যেভাবে লেখার মাধ্যমে সন্ত্রাস সৃষ্টি করে আমাকে ক্ষতিগ্রস্ত করেছে, এধরনের নেতিবাচক কাজ যেন অন্য কারো বেলায় না হয়Ñ এটাই আমি কামনা করি। বিশ্বব্যাংকের অভিযোগের প্রেক্ষাপটে আমি বিশ্বব্যাংক চেয়ারম্যানকে সার্বিক বিষয় তুলে ধরে, সত্যতা তুলে ধরে একটি পত্র লিখেছিলাম । বিশ্বব্যাংক আমার সে চিঠির উত্তর দিয়েছেন । আমি বিশ্বব্যাংককে ফেরত চিঠিও দিয়েছিলাম ।